Initiativ fra Kongeriget Spanien med henblik på vedtagelse af Rådets direktiv om transportvirksomheders forpligtelse til at fremsende oplysninger om befordrede personer

(2003/C 82/08)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 62, stk. 2, litra a), og artikel 63, stk. 3, litra b),

under henvisning til initiativ fra Kongeriget Spanien(1),

under henvisning til udtalelse fra Europa-Parlamentet(2), og

ud fra følgende betragtninger:

(1) For effektivt at bekæmpe illegal indvandring er det af afgørende betydning, at alle medlemsstaterne indfører en ordning, der nærmere fastsætter forpligtelserne for transportvirksomheder, der befordrer tredjelandsstatsborgere ind på medlemsstaternes område. For i højere grad at sikre, at dette mål nås, bør medlemsstaternes finansielle sanktioner i tilfælde af overtrædelse af de forpligtelser, som påhviler transportvirksomhederne, ligeledes harmoniseres i videst muligt omfang under hensyn til, at medlemsstaterne har forskellige retssystemer og -praksis.

(2) Denne foranstaltning er et led i en samlet ordning til styring af migrationsstrømmene og bekæmpelse af ulovlig indvandring.

(3) Medlemsstaternes frihed til at opretholde eller indføre yderligere foranstaltninger eller sanktioner for transportvirksomhederne bør ikke berøres, uanset om disse er omfattet af dette direktiv eller ej.

(4) I sager mod transportvirksomheder, som eventuelt resulterer i gennemførelse af sanktioner, sikrer medlemsstaterne, at retten til henholdsvis forsvar og indsigelse mod sådanne afgørelser kan udøves effektivt.

(5) Foranstaltningerne i dette direktiv omfatter de kontrolmuligheder, der er omfattet af Schengen-Eksekutivkomitéens afgørelse (SCH/com-ex (94) 17, rev. 4), og som gør det muligt at afsætte tilstrækkelig tid til at gennemføre en forlænget og detaljeret grænsekontrol af hver enkelt passager, efter at oplysningerne om de befordrede personer er fremsendt elektronisk til ankomstlufthavnen.

(6) I medfør af artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i vedtagelsen af dette direktiv, som derfor ikke er bindende for og ikke finder anvendelse i Danmark. Inden seks måneder efter, at Rådet har truffet afgørelse om dette direktiv til udbygning af Schengen-reglerne efter bestemmelserne i afsnit IV i traktaten om oprettelse af Det Europæiske Fællesskab, træffer Danmark afgørelse om, hvorvidt det vil gennemføre dette direktiv i sin nationale lovgivning, jf. artikel 5 i protokollen om Danmarks stilling.

(7) For så vidt angår Republikken Island og Kongeriget Norge udgør dette direktiv en udbygning af Schengen-reglerne ifølge den aftale, som Rådet for Den Europæiske Union indgik med disse to lande den 18. maj 1999, om associering i gennemførelsen, anvendelsen og den videre udvikling af Schengen-reglerne --

UDSTEDT FØLGENDE DIREKTIV:

Artikel 1

Formål

Medlemsstaterne træffer de nødvendige foranstaltninger til at pålægge transportvirksomheder til de myndigheder, der foretager grænsekontrollen,

a) ved ombordstigningen at fremsende oplysninger om de personer, der skal befordres

b) at fremsende oplysninger om de tredjelandsstatsborgere, som de har befordret ind på medlemsstaternes område, og som på den på billetten anførte dato ikke er rejst tilbage til oprindelseslandet eller har fortsat rejsen til et tredjeland. Disse oplysninger skal fremsendes senest 48 timer efter datoen for hjemrejsen eller forsættelsen af rejsen til et tredjeland.

Oplysningerne skal omfatte nummer på pas eller anden anvendt rejselegitimation, nationalitet, for- og efternavn samt fødselsdato og fødested.

Artikel 2

Sanktioner

1. Medlemsstaterne træffer de nødvendige foranstaltninger til at sikre, at sanktioner, der finder anvendelse over for transportvirksomheder, har afskrækkende virkning, er effektive og står i et rimeligt forhold til overtrædelsen, og at:

a) enten maksimumsbeløbet ikke er under 5000 EUR

b) eller minimumsbeløbet ikke er under 3000 EUR

eller tilsvarende national valuta til den vekselkurs, der er offentliggjort i Den Europæiske Unions Tidende den..., pr. rejse, der er gennemført, uden at oplysningerne om de befordrede personer er fremsendt, eller hvor oplysningerne ikke er korrekt fremsendt.

2. Medlemsstaterne kan over for transportvirksomheder, der ikke overholder forpligtelserne i henhold til dette direktiv, vedtage eller opretholde andre sanktioner, såsom tilbageholdelse, beslaglæggelse og konfiskation af transportmidlet eller midlertidig suspension eller inddragelse af driftstilladelsen.

Artikel 3

Klageadgang

Medlemsstaterne sørger for, at deres love og administrative bestemmelser giver transportvirksomheder, over for hvilke der anlægges sag med henblik på at pålægge sanktioner, adgang til forsvar og domstolsprøvelse.

Artikel 4

Behandling af personoplysninger

1. Oplysninger om de personer, der er omhandlet i artikel 1, fremsendes til de myndigheder, der foretager personkontrollen ved de ydre grænser, udelukkende for at lette gennemførelsen af den pågældende kontrol.

2. Når grænsekontrollen af de befordrede personer er afsluttet, sletter medlemsstaterne de fremsendte oplysninger.

Artikel 5

Gennemførelse

1. Medlemsstaterne træffer de nødvendige foranstaltninger for at efterkomme dette direktiv senest den...De underretter straks Kommissionen herom.

Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 6

Ikrafttræden

Dette direktiv træder i kraft på dagen for offentliggørelsen i Den Europæiske Unions Tidende.

Artikel 7

Adressater

Dette direktiv er rettet til medlemsstaterne i overensstemmelse med traktaten om oprettelse af Det Europæiske Fællesskab.

Udfærdiget i...

På Rådets vegne

...

Formand

(1) EUT C...

(2) EUT C...